
Történelmi almafajták ploiditásának vizsgálata

A Gyümölcstermő Növények Tanszéken 2007-ben kezdett egyik munka célja a génbanki gyűjtemény genetikai diverzitásának meghatározása, amelynek során SSR markerek használata esetén több fajtánál, több lókuszon is három allélt detektáltunk. Ezek az adatok adták jelen dolgozat célkitűzésének a kiinduló pontját.
Dolgozatom célja a kiválasztott történelmi almafajták ploiditásának vizsgálata különböző módszerekkel. Valamint az ezekből származó eredmények szakirodalommal való összevetése. Továbbá a használt módszerek  alkalmazhatóságának áttekintése.
A vizsgálatokat a Budapesti Corvinus Egyetem Gyümölcstermő Növények Tanszék soroksári génbanki gyűjteményében, a tanszéki laboratóriumokban valamint az MTA Szegedi Biotechnológiai Intézetében végeztük 2011 és 2012 tavaszán és őszén. Kísérleteink között szerepelt keresztezés, SSR markerezés, Flow cytometria, valamint pollenek morfológia és csírázó képesség.
Vizsgálatba bevont fajták: ’Czigány alma’, ’Dániel féle renet’, ’Entz rozmaring’, Kanadai renet’, ’Nemes sóvári’, ’Nyári fontos’, ’Vajki alma’, ’Liberty’ és a diploid kontroll a ’Cordelia’. A ’Cserepánya’, ’Csíkos óriás’, ’Marosszéki piros’ fajták csak az SSR markerezésben és a flow cytometriás vizsgálatokban szerepelnek, mivel elegendő virágot nem hoztak a többi vizsgálathoz. A Liberty ugyan nem történelmi fajta, vizsgálatára azért van szükség, mivel több szerző is S allél alapján triploidnak tartja azonban SSR markerek szerint diploid.
A pollen morfológia vizsgálata nem alkalmas a diploid és triploid fajták elkülönítésére, valamint a csíráztatás sem ad megfelelően biztonságos eredményt. Két év vizsgálata alapján a keresztezés eredményeiből konzekvens megállapítást nem tudtunk levonni.
Az SSR és a flow cytometria vizsgálatok megbízható eredményt adnak. Az SSR markerezés esetében a diploid kontroll fajták kivételével az összes történelmi fajta triploidnak mutatkozott valamint a ’Liberty’ fajta is. Flow cytométeres vizsgálatnál két fajtát véltünk diploidnak (’Marosszéki piros’), két fajtát triploidnak (’Entz rozmaring’) és három fajta esetében tetraploidnak (’Vajki alma’, Csíkos óriás halasi’, ’Cserepánya’).
Legtöbb eredményünk biztos kijelentéséhez további vizsgálatok szükségesek, de vélhetően a ’Kanadai renet’, ’Nemes sóvári’ és a többi vizsgált történelmi fajta triploid, kivéve a ’Vajki alma’, ’Cserepánya’, ’Csíkos óriás halasi’, melyek valószínűleg tetraploidok. A ’Liberty’ fajta ploiditás szintjének biztos megállapítására további vizsgálatok szükségesek



